ททท. ผลักดันโครงการ “รัฐทัวร์ทั่วไทย” อนุญาตให้ข้าราชการ เจ้าหน้าที่รัฐ 2.5 ล้านคน หวังกระตุ้นการเดินทางและการใช้จ่ายจากการท่องเที่ยว
นางสาว ฐาปนีย์ เกียรติไพบูลย์ รองผู้ว่าการด้านตลาดในประเทศไทย การท่องเที่ยวแห่งประเทศไทย (ททท.) เปิดเผยถึงเหตุผลของการดำเนินโครงการ “รัฐทัวร์ทั่วไทย” ว่า ในช่วงสถานการณ์การแพร่ระบาดของโควิด-19 ที่ผ่านมาทำให้หน่วยงานราชการได้กำหนดมาตรการและแนวทางปฏิบัติงานในสถานที่ทำงานเป็นการให้ปฏิบัติงานจากบ้านพัก (Work from Home) ขณะที่ ททท. ได้มีการเสนอโครงการ “รัฐทัวร์ทั่วไทย” ซึ่งเป็นการอนุญาตให้เจ้าหน้าที่ของภาครัฐหรือข้าราชการ กว่า 2.5 ล้านคน สามารถปฏิบัติงานนอกสถานที่ได้เป็นระยะเวลา 2 วัน โดยไม่ถือเป็นวันลาคือตั้งแต่เดือนกรกฎาคม – ธันวาคม 2565 ซึ่งจะถือว่าเป็นโครงการฯที่จะสามารถช่วยกระตุ้นการเดินทางของนักท่องเที่ยวเข้าประเทศมากขึ้นและก่อให้เกิดการใช้จ่ายจากการท่องเที่ยวได้ เพื่อให้ภาครัฐสามารถกระจายรายได้ไปยังชุมชนท่องเที่ยวต่างๆทั่วประเทศไทยขณะเดียวกัน ททท.ได้เตรียมร่วมกับหน่วยงานพันธมิตรในอุตสาหกรรมการท่องเที่ยว อาทิ สภาอุตสาหกรรมท่องเที่ยวแห่งประเทศไทย หอการค้าไทย สมาคมและสมาพันธ์ธุรกิจโรงแรม ธุรกิจท่องเที่ยว สายการบิน รวมถึง ผู้ประกอบการร้านค้า ร้านอาหาร ร้านจำหน่ายสินค้าที่ระลึก วิสาหกิจธุรกิจท่องเที่ยว ร่วมนำเสนอข้อเสนอพิเศษทางการท่องเที่ยวเพื่อกระตุ้นให้เกิดการเดินทางของกำลังคนภาครัฐทั่วประเทศ อย่างไรก็ดี การดำเนินโครงการรัฐทัวร์ทั่วไทย ทาง ททท. ขอให้เป็นไปตามข้อบังคับหรือแนวทางปฏิบัติของแต่ละหน่วยงานที่จะกำหนดให้เหมาะสมต่อไป เช่น ไปเที่ยวตามเทรนด์การท่องเที่ยวชุมชน เทศกาลประจำภูมิภาค ส่งเสริมวัฒนธรรม วิถีชีวิต ธรรมชาติ หรือสนับสนุนพื้นที่ที่สร้าง Soft Power เป็นต้น